《尤美轩》
宋代·程迥

儒贤不自居，远慕六一翁。洞岩天下奇，超出滁山峰。

郁积秀和气，钟我盖世公。冰玉相辉映，盛事古无同。

公今忽乘箕，而我来自东。列炬照幽远，扪萝扣玲珑。

阳崖能夺景，阴岫自藏风。巉绝异状至，淙激洑流通。

须臾钟磬发，乃得梵王宫。亭制亦云旧，远日增凭空。

禅老霜颠毛，历历记前踪。名儒天一涯，怅仰无欢悰。

诸友命之赋，万象骄莫从。异时怜湛辈，名托岘山崇。

作者简介：宋应天府宁陵人，徙居绍兴馀姚，字可久，号沙随。孝宗隆兴元年进士。累知进贤、上饶等县，政宽令简，绥强抚弱，所至有异绩。奉祠，寓居鄱阳。尝受经学于王葆、闻人茂德、喻樗。好学博闻，释订经史。有《古易考》、《古占法》、《医经正本书》、《三器图义》、《南斋小集》等。